b"\n_START_ARTICLE_\nOligonukleotid\n_START_PARAGRAPH_\n\xc3\x93ligonukleot\xc3\xadd je kraj\xc5\xa1a veriga DNK ali RNK oziroma oligomer iz nukleotidnih enot \xe2\x80\x93 obi\xc4\x8dajno do 20 nukleotidov; pri dalj\xc5\xa1ih verigah govorimo o polinukleotidih.\n_START_SECTION_\nUporaba\n_START_PARAGRAPH_\nSpecifi\xc4\x8dni oligonukleotidi se uporabljajo na primer kot sonde pri identifikaciji odsekov DNK ali RNK, saj se ve\xc5\xbeejo na komplementarno verigo in tako omogo\xc4\x8dijo njeno dolo\xc4\x8ditev. Detekcija s pomo\xc4\x8djo oligonukleotidnih sond se uporablja pri DNK-mikromre\xc5\xbeah, nanosu po Southernu, analizi z alelno specifi\xc4\x8dnim oligonukleotidom ... Oligonukleotidna sonda je zaradi la\xc5\xbeje detekcije ozna\xc4\x8dena, na primer z encimom ali kromogenom._NEWLINE_Specifi\xc4\x8dni oligonukleotidi, imenovani oligonukleotidni za\xc4\x8detniki, se uporabljajo pri veri\xc5\xbeni reakciji s polimerazo in omogo\xc4\x8dijo za\xc4\x8detek sinteze komplementarne verige.\n_START_SECTION_\nSinteza\n_START_PARAGRAPH_\nSinteza oligonukleotidov s sodobnimi metodami poteka avtomatizirano na trdnih nosilcih. Pri starej\xc5\xa1ih metodah je sinteza potekala v raztopini. Sinteza poteka s podalj\xc5\xa1evanjem verige na 5'-koncu."